АҞӘА, лаҵара 8 - Sputnik. Ашьапылампыл азы Аԥсны ачемпионат ахԥатәи атур хыркәшоуп "Риҵеи" "Гагреи" реицыхәмаррала.
"Гагра" 3:2 ҳәа гәдоуҭатәи акоманда иаиааит. Иреиӷьу ахәмарҩы ҳәа далкаан "Риҵа" ахьчаҩ бжа Виктор Ԥимԥиа, абри атәы аанацҳауеит Аԥсны Ашьапылампыл афедерациа.
Лаҵара 6 рзы Даура Ахвледиани ихьӡ зху астадион аҟны еицыхәмаруан цандрыԥшьтәи "Саӡи" аҟәатәи "Нарҭи", ахәмарра алҵшәа- 0:6. Иреиӷьу ахәмарҩы ҳәа далкаан Алан Кәыҵниа ("Нарҭ").
Лаҵара 5 рзы афонтәи астадион аҿы "Афони" аҟәатәи "Динамои" еицыхәмарит. "Динамо" аиаиира агеит 1:2 ҳәа. Иреиӷьу ахәмарҩы ҳәа далкаан Аслан Багаҭелиа.
Ашьапылампыл азы Аԥсны ачемпионат ахԥатәи атур иалагеит лаҵара 4 рзы галтәи "Самырзаҟани" тҟәарчалтәи "Шахтиори" рыхәмаррала, тҟәарчалтәи акоманда аиааира агеит 7:1 ҳәа. Иреиӷьу ахәмарҩы ҳәа далкаан Руслан Логәуа.
Ашьапылампыл азы Аԥсны XXVIII ачемпионат мҩаԥыслоит мшаԥы 20 инаркны абҵарамзанӡа, рашәарамза азбжанӡа актәи аикәшара еилгоит, анаҩс аԥхынразы ахәмаррақәа ҟалаӡом, цәыббрамзанӡа аҩбатәи аикәшара иалагоит, анаҩс ахԥатәи.